ከአንገት በላይ የሕክምና ባለሙያዎች ለኮሮና ተጋላጭ በመሆናቸው ትኩረት እንዲሠጣቸው ተጠየቀ
አዲስ አበባ፡- ከአንገት በላይ በሚሰጥ ሕክምና ላይ የተሰማሩ የጤና ባለሙያዎች ከሌሎቹ በበለጠ ለኮሮና ቫይረስ ወረርሽኝ ተጋላጭ በመሆናቸው ትኩረት እንዲሰጣቸው ተጠየቀ።
በየካቲት 12 ሆስፒታል ከአንገት በላይ ሕክምና ክፍል ውስጥ ሀኪም የሆነው ዶክተር ቸርነት ተገኘ ለአዲስ ዘመን ጋዜጣ እንደገለፀው፤ ከአንገት በላይ የሕክምና ክፍል ለኮሮና ቫይረስ ወረርሽኝ በከፍተኛ ሁኔታ ተጋላጭ ነው። ለዚህም ምክንያቱ በክፍሉ የሚሠጠው ሕክምና የኮሮና ቫይረስ በዋናነት የሚተላለፍባቸው የሰውነት ክፍሎች በመሆናቸው ነው። 
ሆስፒታሉ ከአንገት በላይ ሕክምና በጥሩ ሁኔታ የሚሰጥበት በመሆኑ ታካሚዎች በብዛት ወደ ሆስፒታሉ ይመጣሉ። እነዚህ ታካሚዎች ትክክለኛውን ሕክምና ፈልገውና በተደጋጋሚ ሕክምና አድርገው ሳይሻላቸው ቀርቶ በሪፈር የሚመጡ ናቸው። እነዚሀን ታካሚዎች በቅርበት መመርመር የሚያስፈልግ መሆኑን አመልክተዋል።
የታመመ ሰው ሕክምና ይፈልጋል፤ እኛም ታካሚዎቻችንን የማከም ግዴታ ስላለበን ሕክምና እንሰጣለን። ሕክምናውን በምንሰጥበት ጊዜ በተቻለን አቅምና ባለን ግብዓት የምንጠነቀቅ ቢሆንም ሕክምናውን የምንሰጠው ታካሚዎችን በጣም ቀርበን በመሆኑ የምናደርገው መከላከያ ከኮሮና የሚከላከልልን አይደለም ብለዋል።
ከአንገት በላይ የሆኑ ሕክምናዎች በብዛት በድንገተኛ የሚመጡ መሆኑን ያስታወሱት ዶክተር ቸርነት፤ በተለይም ሕፃናት የመታፈን፣ በጉሮሮ ሕመምና አፍንጫቸው ውስጥ የተለያዩ ባዕድ ነገሮች ገብተው የሚመጡበት ጊዜ እንዳለ ይናገራሉ። ታድያ በዚህ ጊዜ ኮሮናን በማሰብ ወደኋላ ሳንል ባለን ነገር በመጠቀም ሕክምናውን እንሰጣለን። 
እርግጥ ነው አገሪቷ ካላት ኢኮኖሚያዊ ችግር የተነሳ ዋነኛ ለኮሮና ቫይረስ መከላከያ የተባሉ ቁሳቁሶችን ለሁሉም ባለሙያዎች አታሟላም። ነገር ግን በጣም ተጋላጭ ለሆኑ የሕክምና ክፍሎች በተቻለ መጠን ቢሟላ ተጋላጭነትን መቀነስ ይቻላል የሚለው ዶክተር ቸርነት፤ የኮሮና ቫይረስ በተስፋፋበት በዚህ ወቅት ከአንገት በላይ የሆኑ ሕክምናዎችን ያለበቂ መከላከያ እየሰጡ እንደሆነም ተናግሯል። ዶክተሩ አያይዘውም የሕክምና ሥራው በቡድን ተቀራረቦ የሚሰራ በመሆኑ ችግሩን አሳሳቢ ያደርገዋልም ብለዋል። 
ታድያ ይህ ሁኔታ በዚህ ከቀጠለ እኛም ሆንን ታካሚዎቻችን ለኮሮና ቫይረስ በቀላሉ የመጋለጥ ዕድላቸው የሰፋ ነው። ስለዚህ የሚመለከታቸው አካላት ለጤናው ዘርፍ ትኩረት ሰጥተው ሊሰሩ ይገባል። ወደፊት የጤና ባለሙያዎች ሁሉ ወደ ማቆያ ገብተው ከፍተኛ ችግር እንዳይፈጠርና የባለሙያዎችን እርዳታ የሚፈልጉ በርካታ ሰዎችን ማገልገል የማይቻልበት ሁኔታ ውስጥ እንዳንገባ እሰጋለሁ ብለዋል። 
በዚሁ ክፍል ውስጥ የሚያገለግሉና ስሜ አይጠቀስ ያሉት የጤና ባለሙያዋ እንደገለፁት፤ ከአንገት በላይ ሕክምና ክፍል ለኮሮና ቫይረስ ወረርሽኝ እጅጉን የተጋለጠ ነው ይላሉ። ታካሚዎች ከተለያዩ ቦታዎች በሪፈር ይመጣሉ። ታካሚዎቹ በመጡበት ወቅትም ተቀብለን ማከም እንጂ የኋላ ታሪኩን አናይም። ምንም ይሁን ምን ተቀብለን እናክማለን። ምክንያቱም አንድ ሰው ጆሮውን፣ አፍንጫውን ወይም ጉሮሮውን ታሞ ኡኡ እያለ ሲጮህ ቆይ በቅድሚያ ውጤትህን እንይ ማለት አይቻልም።
ሕክምናው የሚሰጠው በጣም በቅርበት ከመሆኑም በላይ አንዳንድ ጊዜ ከዋናው ሀኪም በተጨማሪ ነርሶች የታካሚውን አፍንጫና አፍ በመያዝ በቡድን ያክማሉ። ይህ ደግሞ ባለሙያዎቹንም ሆነ ታካሚዎችን ለኮሮና ቫይረስ በእጅጉ ተጋላጭ የሚያደርግ መሆኑን ይናገራሉ። 
እርግጥ ነው «የሕክምና ሙያ መሰጠትን የሚጠይቅ ነው» የሚሉት ባለሙያዋ፤ ሕክምና ፈልጎ የመጣን ታካሚ በሩቅ ሆኖ ማከም የማይቻል መሆኑን እና እራስን ለአደጋ አጋልጦ የሚሰራ ሥራ መሆኑን ያብራራሉ። በተለይም ይላሉ ባለሙያዋ፤ ከአንገት በላይ ሕክምና የሚሰጠው ሀኪሙ ታካሚውን በእግሩ መሐል በማስገባት ጉሮሮ ውስጥም ሆነ አፍንጫና ጆሮን በጣም ተጠግቶ የሚያይ በመሆኑ ተጋላጭ መሆኑን ይገልፃሉ።
ስለዚህ መንግሥት በተቻለ አቅም የኮሮና ሕክምና ላይ እንዳሉት ባለሙያዎች ሁሉ የኮሮና ቫይረስን መከላከል የሚያስችሉ ቁሳቁሶችን በመደበኛው ሕክምና ላይ ለተሰማሩ የጤና ባለሙያዎችም ተደራሽ ቢያደርግ መልካም ነው። ምክንያቱም የሚመጣውን ታካሚ የኮሮና ቫይረስ ይኑርበት አይኑርበት አይታወቅም። ነገር ግን በቂ ያልሆነ መከላከያዎችን ተጠቅመን ታካሚዎችን እናክማለን። ይህ ደግሞ ለታካሚዎችም ሆነ ለጤና ባለሙያዎች አደጋው ከባድ ነው በማለት ያብራራሉ።
በአሁኑ ወቅት በመደበኛው ሕክምና ላይ ካሉት ባለሙያዎች ይልቅ ኮሮና ላይ የሚሰሩ ባለሙያዎች የተጠበቁ ናቸው። ያሉት ባለሙያዋ፤ የበሽታው ስርጭት በዚሁ ከቀጠለ በርካታ የጤና ባለሙያዎች ለበሽታው ይጋለጣሉ። ስለዚህ መንግሥት በተቻለው አቅም ቢያንስ በጣም ተጋላጭ ለሆኑ የሕክምና ክፍሎች የኮሮና ቫይረስን መከላከል የሚያስችሉ የመከላከያ ግብዓቶችን ቢያቀርብና ባለሙያው ደህንነቱ ተጠብቆ ቢያገለግል የተሻለ ይሆናል በማለት አሳስበዋል።
አዲስ ዘመን ሰኔ 8/2012ፍሬህይወት አወቀ